text: Børnehavebørn stak af fra pædagoger
  17 august 2012 kl. 06.48
  Tre børn stak af fra børnehaver i Esbjerg. Blandt andet 3-årig pige, der blev fundet af sin mor i et af byens mest trafikerede lyskryds.
  - Jeg går fuldstændig i panik og tænker: Hvad laver hun der?, siger moderen, der efterfølgende ringer til børnehaven, som ikke har registreret, at Lykke er forsvundet.
  Det skriver JydskeVestkysten.
  
  Gravede sig ud
  Det er lykkedes Lykke at komme ud af børnehaven ved at stille en stol hen til døren, så hun kunne nå det høje håndtag. Alt imens har en pædagog stået på den anden side af døren og snakket i telefon. Denne har ikke opdaget, at Lykke er gået forbi.
  Næsten samtidig et andet sted i Esbjerg graver to drenge sig ud under hegnet fra en børnehave.
  
  Kommune: Vi strammer op 
  Det fik i går Esbjerg Kommune til at meddele, at man nu ønsker en skærpelse af institutionernes tilsyn, ligesom fokus skal øges på sikkerheden, så ungernes farlige forsvindingsnumre forebygges.
  ? Og vi skal have strammet op på institutionernes indberetningspligt, så vi kan handle hurtigt og sætte ind med hjælp til de implicerede, fastslår Jørn Henriksen, direktør for Børn & Familie i Esbjerg Kommune
  